Aragonés de Sobrepuerto

L'aragonés de Sobrepuerto u sobrepuertano ye a parla local aragonesa que se charra en o Sobrepuerto, parzana de l'actual Sarrablo que buega con o Sobrarbe. Ye muito pareixito a l'aragonés d'a Tierra de Biescas, pero tiene bels rasgos comuns con o polo oriental de l'aragonés, (aragonés oriental y aragonés centro-oriental). Se conoixe gracias a os triballos lexicografitos y literarios de Chusé María Satué.

 Fonetica 
Eixemplos de xordas intervocálicas conservatas: 
capeza, crapacín, amullatar, fusata, caxico, sarrato

Casos de perdua de –o final: 
plan, tabán, fraxín

En a toponimia bi ha casos d'evolución d'a -LL- cheminata latina enta sonitos cacuminals analogos a la che vaqueira de l'asturiano occidental: -ch- en Ainielle, Basarán y Otal, -t- en Escartín:
Batiecho, Cundiacha
Batella, Batellón, Castetillo, Ostatiás

Casos d'evolución de –ND- enta –ny-
Baranya, fonyada, canyabla

Esto ye un feito curioso que mos aduya a interpretar a evolución fonetica de l'aragonés pirenaico preliterario:
A ny en aragonés y lenguas d'arredol ye una evolución d'a –NN- cheminata latina y de –NY-. (PENNA > penya, Hispania > Espanya).
Existen referencias medievals de toponimos con –NN- cheminata, (lanna, panno), que provienen d'o grupo –ND- y que huei se troban con –n- simpla, (lana, pano).
Baranya, fonyada, etc… tienen –n- en atrás parlas aragonesas, (y mesmo –nn- en belsetán).
A deducción lochica ye que en o Sobrepuerto a evolución d'a –ND- latina enta –nn- se dio cuan encara no heba rematato de tot a evolución d'a –NN- latina enta ny, y que a –nn- que veniba de –ND- continó evolucionando, como venise de –nn- latina,  enta ny, (en atrás zonas, mas orientals, a –nn- no evolucionó enta ñ, y remató en –n-, (plegando os casos de ny dende fuera en tiempos mas recients).

 Morfolochía 
Complento bi/i perdito, solo lo veyemos fosilizato en i hai.
Articlo ro, ros, ra, ras perdito en a parla viva, pero con repuis en a toponimia.
Se rechistra prou, tipico d'o polo oriental de l'aragonés (aragonés oriental, aragonés centro-oriental y aragonés d'o Semontano de Balbastro), estando muga ueste d'esta forma.

 Lexico 
Como representazión de lexico occidental tenemos:
catirón, a ormino y xorruntar
Como representación de lexico oriental tenemos:
 guambra y rebasto.
Coexisten formas orientals y occidentals:
ovella con uella
lurte con esliz
calderizo con cremallo
Existen palabras comuns con Vallivió, Broto y Tena:
sisatera, trusa, maruenyo, fenal
Y palabras tipicas d'o Sobrepuerto como:
musal, xolorar, xurrumido u esperringlero

 Vinclos externos 
 Vocabulario de Sobrepuerto en a revista d'Amigos de Sarrablo
 Nombres de lugar de Sobrepuerto

Sobrepuertano